
I KJARTANS GRYTE

En kokebok for alle

75 ONE-POT-MIDDAGER

Til Oda, Oskar og Mikkel

Gode ingredienser og min enkle fremgangsmåte, bygger et godt måltid

Enkle og gode redskaper gjør matlaging til en lek

Innledning

Med denne boken håper jeg å inspirere deg til å lage mat fra bunnen av – og til å oppdage hvor enkelt, mulig og smakfullt mat laget i en panne faktisk er. Ta steget inn på kjøkkenet, kos deg, lek med råvarene, og la deg overbevise om at dette får du til.

Boken tar utgangspunkt i minimalt med utstyr, enkle oppskrifter og lett tilgjengelige råvarer. Den er bygget rundt konseptet «alt i én gryte» – eller one pot wonder, som det så fint heter på engelsk. Dette gjør matlagingen både enklere og mer oversiktlig, og vil gi deg en følelse av å mestre kjøkkenet.

Inspirasjonen til denne boken kommer blant annet fra å se kjendiser, som i utgangspunktet ikke kan lage mat, utvikle seg til å bli overraskende dyktige. Et godt eksempel er Petter Northug, som knapt hadde laget et måltid før, men som til slutt briljerte ved stekepannen.

I denne boken vil jeg vise at mye er mulig – du må bare tørre.

I snart 32 år har jeg vært faglært kokk, og like lenge har jeg likt å spise alt mulig av mat, så fremt den er vellaget. Ironisk nok likte jeg så å si ingenting som barn. Jeg vokste opp med en mor som alltid lagde mat fra bunnen av, med masse kjærlighet – hun var opptatt av at maten både skulle være næringsrik og god, og søsknene mine satte stor pris på maten vi fikk hjemme. Grunnen til at jeg var kresen, tror jeg var min smakssensitivitet. Ble jeg servert lettmajones eller lightbrus på besøk hos venner, kunne jeg for eksempel med én gang kjenne at noe ikke stemte. Dette, kombinert med en god dose stahet, førte ofte til at jeg ikke ville spise, og i alle fall ikke smake på nye ting.

At jeg ble kokk, var egentlig en ren tilfeldighet. Jeg møtte en ung gutt som eide egen bil og gikk i kokkelære, og mer skulle det ikke til. Jeg var så skolelei, og her øynet jeg rett og slett muligheten til å både få meg en bil og en lønnet utdannelse. En liten dose eventyrlyst hjalp meg også i gang, og jeg har aldri sett meg tilbake. Gjennom kokkeyrket har jeg fått oppleve verden gjennom mattradisjoner, matkulturer og mennesker. Jeg har møtt store kokkepersonligheter som Jens Peter Kolbeck, Michel Michaud, Marco Pierre White, Sven Erik Renaa og Eyvind Hellstrøm. Disse har inspirert meg til å se muligheter i faget. Min nysgjerrighet som kokk har ført til at jeg oppnådd langt mer enn jeg noen gang har drømt om. Konkurranser, egne restauranter, tv, kokebøker – alt takket være noe så «enkelt» som matglede.

Mat er selve kjernen i livet mitt. Jeg blir aldri lei av å spise mat, jeg elsker fortsatt å lage den. Det å ha en jobb som også er ens lidenskap, er ikke noe man kan ta for gitt. Men når man er så helhjertet engasjert i noe, blir også de tyngre sidene ved yrket lettere å håndtere – lange dager, sene kvelder, dårlig økonomi eller stresset med å åpne en restaurant. Jakten på de optimale smakene, å eksperimentere frem nye kombinasjoner og det fine samspillet mellom de ansatte i restauranten har vært det som har drevet meg fremover. Gleden hos mine restaurantgjester når de får servert et godt måltid – eller hos venner rundt mitt eget middagsbord – er fortsatt noe av det mest givende jeg vet.

Dette er min sjette kokebok, og jeg ser nå at bøkene har speilet de forskjellige fasene i livet mitt. Kjartans tango var min første utgivelse (Tango var restauranten min). Med den ønsket jeg å vise at maten jeg laget på restauranten, lett kunne oversettes til retter leseren kunne lage hjemme. Det handlet om å senke terskelen og gjøre restaurantmat tilgjengelig i en vanlig hverdag.

Så ble min kone Miriam og jeg foreldre. Med det føltes det naturlig å gi ut en bok med ernæring i sentrum. Sammen med Berit Nordstrand utga jeg Verdens beste familiekokebok. Det ble etter hvert flere bøker i den sjangeren, fordi det var det livet handlet om i flere år – å gi barna deilig og næringsrik mat, bygge gode vaner og legge et solid grunnlag for dem.

Deretter kom tidspresset snikende inn i livet vårt. Hverdagen skulle gå opp med jobb, barnehage, skole og aktiviteter. Kjappe middager ble viktigere, og Kjartan på 20 minutter ble utgitt. Det er faktisk en bok jeg selv har brukt flittig! Senere kom ønsket om å inspirere alle til å spise mer grønnsaker – og det ble det også en bok av.

Denne boken har et litt annerledes utgangspunkt. Den er et resultat av noe jeg ikke har følt på selv, men som jeg har observert rundt meg over lang tid: at terskelen for å lage mat fra bunnen av for mange er veldig høy. Hvorfor spiser vi rundt 50 millioner frossenpizzaer i året? Hvorfor er nesten halvparten av maten vi spiser, bearbeidet ferdigmat?

En del av svaret er nok at vi lever i et polarisert samfunn når det gjelder mat. Vi blir bombardert med informasjon hver eneste dag – aviser, sosiale medier og eksperter forteller oss hva vi bør og ikke bør spise. Det er fint nok med kunnskap, men problemet er at den ene dagen proklameres det at laks er sunt, og den neste er budskapet det motsatte. Vi må spise mer grønnsaker, men så var det dette med sprøytemidler. Økologisk var veldig viktig i en periode. Prosessert mat er en versting. Bacon er farlig. Vi må spise mindre kjøtt, vi må spise mer protein. Ett egg om dagen. Nei, to egg!

Jungelen av råd er vanskelig å navigere i – særlig når rådene stadig endrer seg. For mange blir det kanskje så komplisert at matlysten forsvinner før man i det hele tatt har begynt å lage mat. Jeg tror at når mat blir for komplisert, for moraliserende og for fylt med regler, mister vi noe av det viktigste: gleden ved å lage mat – og gleden ved å spise sammen.

Jeg har i hele mitt voksne liv vært en forkjemper for det å glede seg selv og andre med gode måltider. Skal du få et best mulig resultat, er det helt grunnleggende at du har friske råvarer som du bearbeider selv. Gode råvarer gir uten tvil bedre smak og mer nytelse, og med på kjøpet får du gleden over å skape noe selv. I tillegg vet du til enhver tid hva du putter i kroppen din.

Selv om jeg tror at mat laget fra bunnen av også gir store helsegevinster – både fysisk og psykisk – skal denne boken først og fremst være til inspirasjon. Jeg ønsker å gi deg lyst til å ta skrittet inn på kjøkkenet, finne i matlagingen og kjenne på mestring.

Denne boken er også en inspirasjon til å spise variert. Det trenger ikke være komplisert – ofte er det små variasjoner som gjør susen. Ulike råvarer gir både bedre balanse i rettene, flere interessante smaker å spille på og større matglede. Det å spise litt av hvert i stedet for mye av det samme gir også et bredere spekter næringsstoffer til kroppen din. Det er vinn-vinn på alle måter.

Hjemme hos oss

Hjemme hos oss har gode måltider alltid betydd mye, og jeg vet jeg er heldig som har en kjæreste som også liker å lage mat. Selv i en hektisk hverdag med aktiviteter, lekser og jobb har vi vært enige om å prioritere å lage mat fra bunnen av med gode råvarer.

Vi fikk tre barn med ganske kort mellomrom, og erfarte raskt hvor forskjellige barn kan være når det gjelder mat og appetitt. Oda og Oskar var våre minst kresne, mens Mikkel, som er yngst, er mer som jeg var som barn. Han har «sarte» smaksløker og er forsiktig med nye retter. Dette løste vi egentlig ganske fint med en enkel leveregel, nemlig at måltidene aldri skulle bli til en ubehagelig kamp. I stedet for å legge alt ferdig på en tallerken, satte vi tilbehøret i skåler på bordet slik at alle kunne forsyne seg selv. Ungene våre trengte heller ikke å spise opp. Det ufarliggjorde det å prøve nye ting for dem. Barn er jo ofte nysgjerrige, og bare det å smake litt på noe er en seier. Barn trenger for øvrig mye kortere tid på å venne seg til nye smaker enn vi voksne. Etter 4–5 forsøk har smaksløkene deres ofte tilpasset seg.

Å spise middag sammen har også vært viktig for vår familie. Enten det er hverdag eller helg, fører det å samles rundt middagsbordet til samtaler, små statusoppdateringer og en naturlig pause i dagen. Det å ha felles måltider er et sterkt lim i familien vår, og noe jeg setter enormt stor pris på. Etter hvert som barna våre har blitt eldre, har det blitt vanskeligere å få middagslogistikken til å gå opp med treninger, venner og aktiviteter. Nå spiser vi derfor litt senere på dagen, slik at flest mulig kan være med etter trening eller andre gjøremål.

Barn må få utforske og finne sin egen vei når de går gjennom ulike faser i livet, så også i matveien. Så lenge grunnlaget er der, tror jeg likevel man før eller senere vender tilbake til det man har vokst opp med, som å samles for å spise god og hjemmelagd mat. Jeg liker for øvrig at ungene mine enn så lenge gjør narr av min nerdete interesse for mat. De godter seg åpenlyst de gangene jeg må spise mat som ikke er vellaget, og Oda sender meg snapper når hun er på McDonald’s. Det er god humor.

Å formidle

Den største gleden man kan ha, det er å gjøre andre glad. Å være kokk er derfor et takknemlig yrke – det er lite som skaper så mye glede som god mat og drikke. Det å lage den beste maten jeg overhodet var i stand til, var motivasjonen min hver eneste dag mens jeg drev restaurant. Å lykkes med rettene og se at gjestene nøt maten, var inspirasjon i seg selv. Jeg glemmer aldri en gang vi serverte en enkel kveitekrem som forrett under en av lørdagslunsjene våre. En stamgjest likte den så godt at han fikk oppskriften. Uken etter kom han tilbake og ga oss en flaske vin som takk. Han fortalte rørt at han hadde laget retten hjemme, og at det hadde smakt helt fantastisk. Gleden han viste, rørte også meg. Å se at andre opplever mestring gjennom å lage mat er faktisk kanskje enda større for meg enn det er å lykkes med mat selv. Tanken på at noen lager et måltid til noen de er glade i, ved hjelp av en av mine oppskrifter – det gir en ekstra dimensjon av mening til det jeg holder på med.

Matfaget, tradisjonene, kulturen og filosofien rundt mat er i konstant endring. Generasjonen før meg vokste opp med mødre som fortsatt var hjemme og lagde mat. De delte oppskrifter og ga kunnskapen sin videre. Da kvinnene forlot kjøkkenet til fordel for alminnelig lønnsarbeid oppsto en mangel i matkunnskapsformidlingen. I min generasjon var vi riktignok så heldige å vokse opp med Ingrid Espelid Hovig og Fjernsynskjøkkenet, og hun ivaretok nok mye av den funksjonen mødrene hadde hatt i generasjonen før henne. I den yngre generasjonen i dag har dessverre arven etter Ingrid blitt vanskelig å få øye på. Mange i dag mangler dessverre grunnleggende kunnskap om mat.

En ny generasjon matformidlere som Jamie Oliver, Gordon Ramsey og Eyvind Hellstrøm har likevel bidratt med å løfte interessen for mat på nytt. Jeg har også selv vært så heldig å få være en del av denne utviklingen de siste ti årene gjennom forskjellige tv-konsepter. Det startet med Nordiske smaker, deretter MasterChef Norge, Camp Kulinaris og Kjartan rydder opp – hjemme. Det har ofte vært underholdning mer enn ren matformidling, men det har alltid vært et viktig budskap i bunnen: Bruk gode råvarer, lag mat fra bunnen av – og føl mestring på kjøkkenet.

Det som har overrasket meg mest gjennom disse årene, er den generelt manglende matkunnskapen hos deltakerne. Samtidig har det vært fantastisk å se hvor lite som skal til før mestringsfølelsen kommer. Når folk opplever at de faktisk får det til, skjer det noe. Mat blir ikke bare noe man spiser – det blir noe man skaper, deler stolt av og gleder seg over.

I Kjartans gryte

Denne boken tar altså utgangspunkt i at man bare skal bruke én panne eller én gryte. Det er et konsept jeg selv har hatt glede av gjennom mange år – spesielt hjemme – fordi det gjør matlagingen mye enklere. Å lage middag i én gryte eller én panne betyr dessuten mindre oppvask. Det i seg selv er ofte nok til å gjøre det mer overkommelig å gå i gang på kjøkkenet.

Det er i selve pannen eller gryten magien virkelig skjer. Det er der smakene bygges, lag på lag. Først freser du løk og hvitløk. Så tilsettes grønnsakene, kanskje litt krydder og litt syre, og det hele får lov til å koke sammen slik at smakene utvikler seg. Alle ingrediensene får tid til å «bli kjent» med hverandre i den samme gryta. Det er nettopp det som skaper dybde, karakter og skikkelig god smak. Det trenger ikke være komplisert for å bli godt. Ofte er det tvert imot det enkle som gir de beste resultatene.

Stekepannen jeg oftest bruker, er en stålpanne. Den tåler ekstrem varme uten å ta skade av det, og den kan brukes på alle varmekilder, inkludert induksjon, ovn og grill. Hvis pannen er lagd av karbonstål, vil den utvikle en naturlig non-stick-overflate som du lett vedlikeholder med litt olje i ny og ne. En stålpanne gir deg kontroll, fleksibilitet og lang levetid – de kan vare i flere tiår om de behandles riktig. Dette er egenskaper en teflonpanne aldri kan konkurrere med.

Du trenger absolutt ikke å dele min preferanse for stålpanner. Det viktigste her er nemlig ikke hva slags panne du bruker, men at du lærer å bruke den pannen du har, på best mulige måte – hvordan den reagerer på varme, hvor mye fett som trengs, og når råvarene bør legges i.

Litt veiledning

I oppskriftene bruker jeg begreper og måleenheter som en håndfull urter, en klype krydder eller et par mellomstore poteter. Dette kan selvfølgelig være litt utfordrende, siden vi alle har ulike størrelser på hendene våre og forskjellige oppfatninger av hva som er «mellomstort». Mellomstore poteter er åpenbart ikke de aller minste, og heller ikke de du lager bakt potet av, men noe midt imellom. Og en klype kajennepepper er omtrent det du kan klype tak i mellom tommel og pekefinger. «En håndfull» er 1–1,5 dl før ingrediensen hakkes. Etter hakking vil volumet krympe litt, så du får for eksempel 0,5–1 dl hakkede urter eller nøtter ut av «en håndfull». Med 1 ss smør regner jeg ca. 15 gram smør. Poenget er at det uansett ikke er avgjørende, for i disse rettene er det slingringsmonn. Har du litt mer eller litt mindre av en råvare, så går det helt fint. Matlaging handler ikke bare om nøyaktighet – det handler vel så mye om følelse, smak og erfaring. Og det er dette som gjør matlaging så fantastisk. Det er du som er skaperen, det er du som bestemmer hvordan maten skal smake. Derfor MÅ du smake underveis, justere litt, og gjøre retten til din egen. Jeg skriver heller ikke mengder på salt og pepper i mine oppskrifter. Bare smak deg frem. Vi kokker drysser gjerne litt flaksalt på retten når den serveres – det er et lite tips!

I den samme pannen

Du vil ofte se at jeg skriver «i den samme pannen». Det gjør jeg for å understreke nettopp det: Du skal bruke den samme pannen selv om du har en annen ren panne du kan bruke. Når du steker fisk, kjøtt eller skalldyr, legger det seg nemlig masse god smak i pannen/gryten eller kjelen. Vi ønsker å ha med de smakene videre, fordi de gir dybde og mer karakter til retten. Når du lager saus, steker grønnsaker eller tilsetter nye ingredienser i den samme pannen, bygger du lag på lag med smak. Dette er en enkel og svært effektiv måte å løfte en rett på – det er ofte her magien skjer.

Smak underveis

Smakene salt, søtt, surt og umami er verktøy jeg hele tiden bruker når jeg lager mat. Jeg smaker meg frem med disse fire underveis.

Salt er grunnmuren som får frem smaken i råvarene, spesielt i grønnsaker – uten nok salt blir det fort flatt. Søtt er noe vi ofte forbinder med dessertkjøkkenet, men i annen matlaging handler sødme om balanse og brukes for å runde av og dempe syre eller bitterhet. Ofte kommer sødmen naturlig fra for eksempel løk eller gulrot. Syre gir liv til maten og gjør at den ikke føles tung. Du vet sikkert hvordan noen få dråper sitron eller litt eddik kan løfte en hel rett? Umami, derimot, gir dybde og gjør at maten føles mer komplett, og den finnes i ingredienser som tomat, sopp, kraft, ost og fermenterte produkter. Når jeg smaker på en rett, tenker jeg altså helt enkelt: Mangler det salt, trenger det syre, bør det rundes av, eller mangler det dybde? Ofte er det bare små justeringer som skal til før smakene spiller sammen i en perfekt balanse.

Gjør retten til din egen

Jeg har en siste oppfordring, og det er: Husk at oppskrifter er et utgangspunkt, ikke en fasit. Har du en ingrediens du liker ekstra godt, eller noe du vil bytte ut – prøv det! Tilsett litt mer av noe, eller litt mindre. Ta en titt i kjøleskapet ditt og prøv å få brukt opp restene dine, så slipper du å kaste mat og penger ut av vinduet. De beste rettene mine oppstår faktisk ofte på denne måten. Matlaging er ekstra gøy når man leker seg litt!

